DEĊIŻJONI TA’ IMPLIMENTAZZJONI TAL-KUMMISSJONI (UE) 2020/667

tas-6 ta’ Mejju 2020

li temenda d-Deċiżjoni 2012/688/UE fir-rigward ta’ aġġornament tal-kundizzjonijiet tekniċi rilevanti applikabbli għall-meded ta’ frekwenzi 1 920-1 980 MHz u 2 110-2 170 MHz

(notifikata bid-dokument C(2020) 2816)

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat id-Deċiżjoni Nru 676/2002/KE tal-Parlament Ewropew u tal-Kunsill tas-7 ta’ Marzu 2002 dwar qafas regolatorju għall-politika dwar l-ispettru tar-radju fil-Komunità Ewropea (Deċiżjoni dwar l-Ispettri tar-Radju) (1), u b’mod partikolari l-Artikolu 4(3) tagħha,

Billi:

(1) Id-Deċiżjoni tal-Kummissjoni 2012/688/UE (2) armonizzat il-kundizzjonijiet tekniċi għall-użu tal-meded ta’ frekwenzi 1 920-1 980 MHz u 2 110-2 170 MHz għas-sistemi terrestri li huma kapaċi jipprovdu servizzi ta’ komunikazzjoni elettronika (ECSs) fl-Unjoni, u hija mmirata primarjament lejn is-servizzi tal-broadband mingħajr fili għall-utenti aħħarija.

(2) L-Artikolu 6(3) tad-Deċiżjoni Nru 243/2012/UE tal-Parlament Ewropew u tal-Kunsill (3), jirrikjedi li l-Istati Membri jgħinu lill-fornituri tal-ECSs biex jaġġornaw regolarment in-netwerks tagħhom għat-teknoloġija l-iktar reċenti u l-iktar effiċjenti, bl-għan li joħolqu d-dividendi tal-ispettru tagħhom stess f’konformità mal-prinċipji tan-newtralità tas-servizz u tat-teknoloġija.

(3) Il-Komunikazzjoni tal-Kummissjoni “Konnettività għal Suq Uniku Diġitali Kompetittiv - Lejn Soċjetà Ewropea tal-Gigabit s” (4), tistabbilixxi objettivi ġodda tal-konnettività għall-Unjoni li jridu jinkisbu permezz tat-tqegħid u tal-adozzjoni mifruxa ta’ netwerks b’kapaċità għolja ħafna. Għal dak l-għan, il-Komunikazzjoni tal-Kummissjoni “5G għall-Ewropa: Pjan ta’ Azzjon i” (5) tidentifika l-ħtieġa li tittieħed azzjoni fil-livell tal-UE, inkluż l-identifikazzjoni u l-armonizzazzjoni tal-ispettru għall-5G abbażi tal-opinjoni tal-Grupp għall-Politika dwar l-Ispettru tar-Radju (RSPG), sabiex tiġi żgurata l-kopertura tal-5G mingħajr interruzzjoni fiż-żoni urbani kollha u fir-rotot ewlenin kollha tat-trasport terrestri sal-2025.

(4) Fiż-żewġ opinjonijiet tiegħu dwar “il-pjan direzzjonali strateġiku lejn il-5G għall-Ewropa” (tas-16 ta’ Novembru 2016 (6) u tat-30 ta’ Jannar 2019 (7)), l-RSPG identifika l-ħtieġa li jiġi żgurat li l-kundizzjonijiet tekniċi u regolatorji għall-meded kollha li diġà ġew armonizzati għan-netwerks mobbli jkunu tajbin għall-użu tal-5G. Il-medda ta’ frekwenzi terrestri akkoppjata ta’ 2 GHz hija medda waħda minn dawk il-meded.

(5) Fit-12 ta’ Lulju 2018, skont l-Artikolu 4(2) tad-Deċiżjoni Nru 676/2002/KE, il-Kummissjoni tat mandat lill-Konferenza Ewropea tal-Amministrazzjonijiet Postali u tat-Telekomunikazzjoni (CEPT) biex tirrieżamina l-kundizzjonijiet tekniċi armonizzati għal ċerti meded ta’ frekwenzi armonizzati tal-UE, inkluż il-medda ta’ frekwenzi terrestri akkoppjata ta’ 2 GHz, u biex tiżviluppa l-kundizzjonijiet tekniċi armonizzati l-inqas restrittivi li jkunu adattati għas-sistemi terrestri mingħajr fili tal-ġenerazzjoni li jmiss (5G).

(6) Fil-5 ta’ Lulju 2019, is-CEPT ħareġ rapport (ir-rapport 72 tas-CEPT). Fih ippropona kundizzjonijiet tekniċi armonizzati tal-UE għall-medda ta’ frekwenzi terrestri akkoppjata ta’ 2 GHz f’termini ta’ arranġament ta’ frekwenzi u Block Edge Mask, li jkunu adattati għall-użu tal-medda għas-sistemi terrestri mingħajr fili tal-ġenerazzjoni li jmiss (5G). Ir-rapport 72 tas-CEPT jikkonkludi li l-medda ta’ protezzjoni ta’ 300 kHz fil-konfini ta’ frekwenzi inferjuri u superjuri tal-arranġament ta’ frekwenza tista’ titneħħa.

(7) Ta’ min jinnota li d-dominju fittizju għall-istazzjonijiet bażi fil-medda ta’ frekwenzi 2 110-2 170 MHz jibda 10 MHz mit-tarf tal-medda.

(8) Ir-rapport 72 tas-CEPT ikopri kemm is-sistemi ta’ antenni attivi kif ukoll is-sistemi ta’ antenni mhux attivi, li jintużaw f’sistemi li huma kapaċi jipprovdu Servizzi ta’ Komunikazzjoni Elettronika tal-Broadband Mingħajr Fili (WBB ECS). Jindirizza l-koeżistenza ta’ dawn is-sistemi fil-medda u ma’ servizzi f’meded biswit xulxin (bħas-servizzi tal-Ispazju taħt l-2 110 MHz u ogħla minn 2 200 MHz). Jenħtieġ li kwalunkwe użu ġdid tal-medda ta’ frekwenzi terrestri akkoppjata ta’ 2 GHz ikompli jipproteġi s-servizzi eżistenti fil-meded ta’ frekwenzi biswit xulxin.

(9) Jenħtieġ li l-konklużjonijiet tar-rapport 72 tas-CEPT jiġu applikati fl-Unjoni kollha u jiġu implimentati mill-Istati Membri mingħajr dewmien. Dan jenħtieġ li jrawwem id-disponibbiltà u l-użu tal-medda ta’ frekwenzi terrestri akkoppjata ta’ 2 GHz għas-sistemi 5G filwaqt li jissalvagwardja l-prinċipji tan-newtralità tat-teknoloġija u tas-servizz.

(10) Il-kunċett tal-“deżinjazzjoni u d-disponibbiltà tal-medda ta’ frekwenzi terrestri akkoppjata ta’ 2 GHz” fil-kuntest ta’ din id-Deċiżjoni jirreferi għall-passi li ġejjin: (i) l-adattament tal-qafas legali nazzjonali dwar l-allokazzjoni tal-frekwenzi biex jinkludi l-użu maħsub ta’ din il-medda skont il-kundizzjonijiet tekniċi armonizzati stabbiliti f’din id-Deċiżjoni, (ii) l-inizjazzjoni tal-miżuri kollha meħtieġa sabiex tiġi żgurata koeżistenza mal-użu eżistenti f’din il-medda, sa fejn ikun meħtieġ, (iii) l-inizjazzjoni tal-miżuri xierqa, appoġġata mill-varar ta’ proċess ta’ konsultazzjoni mal-partijiet ikkonċernati, fejn ikun xieraq, sabiex ikun permess l-użu ta’ din il-medda f’konformità mal-qafas legali applikabbli fil-livell tal-Unjoni, inkluż il-kundizzjonijiet tekniċi armonizzati ta’ din id-Deċiżjoni.

(11) Jenħtieġ li fejn ikun ġustifikat, l-Istati Membri jkollhom biżżejjed żmien biex jadattaw il-liċenzji eżistenti għall-Parametri Ġenerali tal-kundizzjonijiet tekniċi l-ġodda.

(12) Jaf ikunu meħtieġa ftehimiet transfruntiera bejn l-Istati Membri u ma’ pajjiżi terzi biex jiġi żgurat li l-Istati Membri jimplimentaw il-parametri stabbiliti b’din id-Deċiżjoni b’mod li tkun evitata interferenza perikoluża, tittejjeb l-effiċjenza tal-ispettru u tiġi evitata l-frammentazzjoni fl-użu tal-ispettru.

(13) Għalhekk, jenħtieġ li d-Deċiżjoni 2012/688/UE tiġi emendata skont dan.

(14) Il-miżuri previsti f’din id-Deċiżjoni huma skont l-opinjoni tal-Kumitat dwar l-Ispettru tar-Radju stabbilit bid-Deċiżjoni Nru 676/2002/KE,

ADOTTAT DIN ID-DEĊIŻJONI:

Artikolu 1 Id-Deċiżjoni 2012/688/UE hija emendata kif ġej: (1) fl-Artikolu 2, il-paragrafi 1 u 2 huma sostitwiti b’li ġej: “1. L-Istati Membri għandhom jiddeżinjaw u jagħmlu disponibbli, fuq bażi mhux esklużiva, il-medda terrestri akkoppjata ta’ 2 GHz għas-sistemi terrestri li huma kapaċi jipprovdu servizzi ta’ komunikazzjoni elettronika f’konformità mal-parametri stabbiliti fl-Anness ta’ din id-Deċiżjoni. 2. Sal-1 ta’ Jannar 2026, l-Istati Membri ma għandhomx għalfejn japplikaw il-Parametri Ġenerali stabbiliti fit-taqsima B tal-Anness b’rabta mad-drittijiet għall-użu ta’ netwerks ta’ komunikazzjoni elettronika terrestri ta’ spettru fil-medda ta’ frekwenzi terrestri akkoppjata ta’ 2 GHz eżistenti fid-data meta din id-Deċiżjoni tidħol fis-seħħ, sakemm l-eżerċitar ta’ dawk id-drittijiet ma jipprevjenix l-użu ta’ dik il-medda skont l-Anness, soġġett għad-domanda tas-suq.” (2) Fl-Artikolu 3 jiżdied is-subparagrafu li ġej: “L-Istati Membri għandhom jirrappurtaw lill-Kummissjoni dwar l-implimentazzjoni ta’ din id-Deċiżjoni sat-30 ta’ April 2021.” (3) L-Anness huwa sostitwit bit-test fl-Anness ta’ din id-Deċiżjoni.

Artikolu 2 Din id-Deċiżjoni hija indirizzata lill-Istati Membri.

Magħmul fi Brussell, is-6 ta’ Mejju 2020. Għall-Kummissjoni Thierry BRETON Membru tal-Kummissjoni

(1) ĠU L 108, 24.4.2002, p. 1.

(2) Id-Deċiżjoni ta’ Implimentazzjoni tal-Kummissjoni 2012/688/UE tal-5 ta’ Novembru 2012 dwar l-armonizzazzjoni tal-meded tal-frekwenzi 1 920-1 980 MHz u 2 110-2 170 MHz għas-sistemi terrestri li huma kapaċi jipprovdu servizzi ta’ komunikazzjonijiet elettroniċi fl-Unjoni (ĠU L 307, 7.11.2012, p. 84).

(3) Id-Deċiżjoni Nru 243/2012/UE tal-Parlament Ewropew u tal-Kunsill tal-14 ta’ Marzu 2012 li tistabbilixxi programm pluriennali tal-politika tal-ispettru tar-radju (ĠU L 81, 21.3.2012, p. 7).

(4) Il-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni “Konnettività għal Suq Uniku Diġitali Kompetittiv - Lejn Soċjetà Ewropea tal-Gigabits”, COM(2016) 587 final.

(5) Il-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni “5G għall-Ewropa: Pjan ta’ Azzjoni”, COM(2016) 588 final.

(6) Id-Dokument RSPG16-032 final tad-9 ta’ Novembru 2016, “Strategic roadmap towards 5G for Europe: Opinion on spectrum related aspects for next-generation wireless systems (5G) (l-ewwel opinjoni tal-RSPG dwar il-5G)”.

(7) Id-dokument RSPG19-007 final tat-30 ta’ Jannar 2019, “Strategic Spectrum Roadmap Towards 5G for Europe: Opinion on 5G implementation challenges (it-tielet opinjoni tal-RSPG dwar il-5G)”.